Варненският кмет се закани, че ще вади компромати, ако общинарите не се съберат извънредно, за да му обяснят мотивите за снетото доверие

Пресцентърът на Община Варна току що съобщи, че "както кметът на община Варна Кирил Йорданов вече обяви, утре (сряда, 6 март) в 12.00 часа ще обяви решението си за оставка".

Един от вариантите, който председателският съвет определи като неприемлив, е общинският съвет да не заседава три месеца, което ще доведе автоматично до неговото саморазпускане. "Все още не сме обсъждали кандидатури за временен кмет", каза председателят на общинския съвет Николай Апостолов.

По-рано днес стана ясно, че Общинският съвет няма да се събира извънредно, за да обсъжда евентуалната му оставка.

Пред Фокус Апостолов обясни, че градоначалникът е подал искане за провеждането на сесия на ОС - Варна, на която да бъде обсъдено положението в морската ни столица, както и евентуално негово оттегляне.

Общинските съветници са отхвърлили тази молба, защото Кирил Йорданов е избран не от съвета, а от варненци. По думите на Апостолов, Общинският съвет юридически няма правото да освобождава кмета от поста му и само общинската избирателна комисия може да вземе подобно решение.

Другата причина е, че за да се свика извънредна сесия на Общински съвет - Варна трябва да има дневен ред, а в молбата си кметът Кирил Йорданов не е посочил такъв.

На 3 март ГЕРБ оттеглиха подкрепата си за Кирил Йорданов, който кара четвърти кметски мандат във Варна. Управляващите в оставка взеха това решение часове преди поредни многохиляден протест в морския град.

"Когато хората и обществото изпитват липса на доверие към дадена позиция или институция, е редно гласът им да бъде чут", каза областният координатор на ГЕРБ Иван Портних.

Преминалият през БСП, СДС, НДСВ и ДПС градоначалник поиска да чуе мотивите за решението на ГЕРБ на извънредно заседание на общинския съвет. На 4 март от пресцентъра на общината обявиха, че Йорданов е „взел своето решение" и то трябва да бъде обявено пред местния парламент.

В съобщението до медиите се посочваше, че може да има опити за бойкотиране на сесията и причината е, „че на евентуално такова заседание ще прозвучат страшни истини за града ни". От текста ставаше ясно, че Кирил Йорданов ще проговори пред медиите на 6 март.